Ο **Ρόμπερτ Μπέρναρντ Άντερσον** (αγγλ. *Robert Bernard Anderson*, 4 Ιουνίου 1910 – 14 Αυγούστου 1989) ήταν Αμερικανός πολιτικός, δικηγόρος και επιχειρηματίας.

Γεννήθηκε στην πόλη Μπέρλισον του Τέξας και πήρε πτυχίο από τη Νομική Σχολή του Πανεπιστημίου του Τέξας το 1932. Μετά από μια σύντομη θητεία ως βουλευτής στην τοπική βουλή του Τέξας, σε μικρή σχετικώς ηλικία, το 1933-1934, διετέλεσε αντεισαγγελέας της Πολιτείας του Τέξας και κατόπιν πολιτειακός Tax Commissioner, αλλά στα τέλη της δεκαετίας εγκαινίασε την επιχειρηματική του δραστηριότητα αγοράζοντας με δύο συνεταίρους έναν ραδιοφωνικό σταθμό. Ωστόσο το 1943 τον πώλησαν στη Λέιντι Μπερντ Τζόνσον. Από τότε αφοσιώθηκε πλέον στην κεντρική πολιτική σκηνή, αρχικώς με το Δημοκρατικό Κόμμα και από το 1957 μέχρι το τέλος με το Ρεπουμπλικανικό. Κατά τη διάρκεια της πολιτικής σταδιοδρομίας του κατέλαβε διαδοχικώς τις εξής θέσεις:

* 4 Φεβρουαρίου 1953 – 3 Μαρτίου 1954: Υπουργός Ναυτικού των ΗΠΑ (ο 52ος στην ιστορία)
* 3 Μαΐου 1954 – 4 Αυγούστου 1955: Υφυπουργός Άμυνας
* 29 Ιουλίου 1957 – 20 Ιανουαρίου 1961: Υπουργός Οικονομικών (ο 56ος)

Τις θέσεις αυτές τις κατείχε όλες υπό την προεδρία του Ντουάιτ Αϊζενχάουερ, ο οποίος ήταν ιδιαιτέρως εντυπωσιασμένος από τις ικανότητες του Άντερσον, έχοντας δηλώσει ότι «είναι ο ικανότερος άνθρωπος που γνωρίζω. Θα ήταν ένας θαυμάσιος Πρόεδρος των ΗΠΑ.»

Ωστόσο μετά το 1961 ο Άντερσον εγκατέλειψε την πολιτική (αν και συνέχισε να αποστέλλεται ως διπλωματικός απεσταλμένος σε διάφορες κρίσεις στο εξωτερικό από τους Προέδρους της επόμενης δεκαετίας), εγκαταστάθηκε στη Νέα Υόρκη και ασχολήθηκε με επιχειρηματικές δραστηριότητες, ξεκινώντας με την ίδρυση της εταιρείας «Robert Anderson & Company Limited» στο Χονγκ Κονγκ. Συνέχισε με τον επενδυτικό, τραπεζικό, πετρελαϊκό και μεσιτικό κλάδο. Το 1987, δύο έτη προ του θανάτου του από καρκίνο του οισοφάγου, αποβλήθηκε από τον δικηγορικό σύλλογο για παράνομους τραπεζικούς χειρισμούς και φοροαποφυγή: Στη δεκαετία του 1980 διοικούσε μια τράπεζα με έδρα την Ανγκουίλα, που κρίθηκε ότι διευκόλυνε το «ξέπλυμα» χρημάτων για λογαριασμό εμπόρων ναρκωτικών. Ο Άντερσον δέχθηκε την ενοχή του ως προς την παραβίαση των τραπεζικών νόμων και για φοροδιαφυγή, οπότε καταδικάσθηκε σε φυλάκιση.

Παραπομπές
----------

1. ↑  Ambrose, Stephen (28 Σεπτεμβρίου 1984). *Eisenhower the President*. 4302: Simon & Schuster. ISBN 978-0671499013.

Πηγές
-----

* Το λήμμα «Άντερσον Ροβέρτος Μπέρνερντ» στη *Νέα Ελληνική Εγκυκλοπαίδεια* «Χάρη Πάτση», τόμος 6, σελ. 19
* Seagrave, Sterling· Seagrave, Peggu (11 Σεπτεμβρίου 2002). *Opération "Lys d'or" : Le scandaleux secret de la guerre du Pacifique ou comment les Etats-Unis ont utilisé le trésor de guerre japonais pour financer la guerre froide* (στα Γαλλικά). Yves Michalon, Éditions Michalon. ISBN 978-2841861606.
* Seagrave, Sterling· Seagrave, Peggy (1 Ιανουαρίου 2003). *Gold Warriors: America's Secret Recovery of Yamashita's Gold*. Verso Books.
* Seagrave, Sterling· Seagrave, Peggy (26 Δεκεμβρίου 2005). *Gold Warriors: America's Secret Recovery of Yamashita's Gold*. Verso Books. ISBN 978-1844675319.
* Anderson, Scott (2020). *The Quiet Americans: Four CIA Spies at the Dawn of the Cold War - A Tragedy in Three Acts*. Doubleday. ISBN 9780385540452.
* Wolfe, Jane (1989). *The Murchisons: The Rise and Fall of a Texas Dynasty*. St Martins Press. ISBN 978-0312034047.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ρόμπερτ Μπ. Άντερσον** |

* Ο Ρόμπερτ Μπ. Άντερσον στο «Βρες τον τάφο του»